***Ұстазға сағыныш***

Ұстазы жақсының ұстамы жақсы

*Халық даналығы*

Мектебім – құтты мекенім. Ұстаздарым – ақылшым. 16-наурыздан бастап елімізде төтенше жағдай жарияланып, ұстаздарымызбен қашықтан байланыстамыз. «Балапан» арнасынан телесабақты тамашалап, ұстаздарым жіберген оқу тапсырмаларын орындап, кері байланыс орнатуға, түсінбеген сұрақтарға дыбыстық хабарлама арқылы жауап алып, қашықтан оқуға үйренісіп те қалдым. Сынып жетекшім Ашубаева Динара Байдавлетқызының ерекше қамқорлығына алғысым шексіз. Күнделікті сабақ кезінде өзін ерекше жақын тұтып, бауыр басып қалғанымды осы қашықтан оқу кезінде түсіндім. Апайым сыныптағы әр баланы желі арқылы түсініп, көңіл-күйін аңғарып, бәрін бірдей тең көріп, кеңес беріп отырғанына таң қаламын. Қалай сезеді? Қалай үлгереді екен? деген сұрақтар мазалайды. Қай ұстазым болмасын бәрі құрметке лайық. Себебі уақытымен бәрі ақылдасып алғандай кезек- кезекпен байланыс орнатып, оқу тапсырмаларын беріп, дұрыс – бұрыс орындағанымыз туралы ақпарат беріп отыр. Ұстаздарым бұрынғыдан да мейірімді, қамқор болып кеткенін сездім. Олар оқу тапсырмасын беріп, оны орындаудың жолдарын айтады және мүмкіндіктеріңе қарай орындап, өздеріңе ыңғайлы уақытта жіберуге болады деп үнемі ескертіп отырады. Мен сабақтарды дер кезінде орындап, бірінші болып жібергім келіп тұрады. Себебі бірінші болып орындау арқылы, дұрыс – бұрыс болса да, ұстаздарымның маған деген сенімін жоғалтқым келмейді. Ал, сыныптастарымды қалай сағындым десеңізші? Қазір біз мектепте сабақ оқыған кездегіден де достығымыз артты. Байланысқа шықпай қалса, іздейміз хабарласамыз. Оқу тапсырмаларынан түсінбеген жерімізді сұраймыз. Осылай 4-тоқсанды да аяқтап жатырмыз. БЖБ мен ТЖБ құрылған кестеге сай жазып бастадық. Оқысаң түсінбейтін сабақ жоқ. Тапсырмаларды өздігімнен ізденуге, орындауға дағдыланып қалдым. Дегенмен мектебімді, ұстаздарым мен сыныптастарымды қатты-қатты сағындым.

 Әлемге жайылған дерт жойылса екен. 1-қыркүйекте мектебіме баратын күнді асыға күтемін.

Алматы қаласы Түрксіб ауданы

№198 жалпы білім беретін мектептің

***7 «Б» сынып оқушысы***

***Әбдіхамид Алтынай***